לימון

לימון (שם מדעי: Citrus × limon) הוא מין של עץ מסוג ההדרים, שמגדלים באופן חקלאי בעבור פירותיו הקרויים באותו השם. הלימונים משמשים בעיקר לשם הפקת מיץ, אך גם החרצנים, הציפה והקליפה משמשים בבישול, באפייה ובשימורים. מיץ הלימון מכיל כחמישה אחוזים חומצה ציטרית. רמת החומציות שלו (PH) היא בין 2 ל-3, ועל כן טעמו של פרי הלימון חמוץ.

 היסטוריה 
מקורו של עץ הלימון הוא צפון מזרח הודו או סין, לפני כמה אלפי שנים. תפוצתו הורחבה לכל אגן הים התיכון, ובשנת 1493 הגיע ליבשת אמריקה על ידי כריסטופר קולומבוס שלקח אותו להיספניולה. מחקרים גנטיים גילו שהלימון הוא הכלאה בין חושחש לאתרוג.

 העץ 
ממוזער|עץ לימון צעיר בתחילת הפריחה
עץ הלימון הוא עץ קטן, המתנשא עד לגובה מקסימלי של 6 מטרים. הענפים מחודדים ומסודרים בצורת כתר. צורת העלים היא אליפסה מחודדת, וצבע הפרחים לבן וצהוב. ענפיו של העץ מעט קוצניים. מוצאו בצפון מזרח הודו או סין.

 הפרי 

ממוזער|250px

לפרי הלימון שימוש נרחב מאוד במטבחים רבים ברחבי העולם במתכונים מסוגים שונים. בין היתר, תוספת לתבשילים ומאפים מחזקת את יכולת השימור שלהם לזמן רב יותר.

גרידת לימון
ממוזער|גרידת לימון
גרידת קליפת לימון משמשת כתבלין במאכלים שונים. בגרידת הלימון מצויים שמנים אתריים בעלי ניחוח וטעם בולטים. נוהגים בדרך כלל להכניס גרידת לימון בתוך בלילות של מאכלים מטוגנים וגם באפייה.

לימונים מיובשים 
את הפירות המיובשים, בצבע אפרפר - שחור, ניתן למצוא בדוכני חנויות התבלינים בשווקים.

לימון פרסי/לימו עומאני
ממוזער|מרכז|לימון פרסי בשוק לווינסקי
לימון או ליים (Citrus × latifolia) שיובש באופן טבעי עד להיעלמות הנוזלים ולהצטמקות הפרי מכונה לימון פרסי ובקרב יוצאי פרס בישראל לימו עומאני והוא משמש ב לתיבול מרקים ותבשילים נוספים. הייבוש נעשה במטרה לשמר את התמציות הארומטיות ובאמצעות ניקוב הקליפה משחררים את ריכוז התמציות הארומטיות הלימוניות לתוך התבשיל. יש הטוחנים את הלימון לאבקה.

 לימון כבוש 

לימון כבוש הוא קונדימנט העשוי מלימונים חתוכים וכבושים. לימונים כבושים משמשים כתוספת לצד המנה או עליה. לחלופין ניתן לקצוץ אותם דק או לטחון אותם לשימוש כמרכיב במתכון אחר, למשל כממרח לימון כבוש.

 מיץ לימון 
ממוזער|200px|מיץ לימון שנסחט מלימון במסחטה ביתיתממוזער|200px|רוטב איולי המכיל לימוןממוזער|115px|תה קר עם לימון
השימוש הנפוץ בלימונים נעשה במיץ הפרי. מיץ לימון טרי נסחט מלימונים לקראת הבישול. מיץ לימון משומר הוא מוצר תעשייתי הנמכר במרכולים.
מיץ לימון נפוץ כמרכיב ברטבים המשמשים לסלטים, במשרות, ולמניעת השחמה של פירות וירקות חתוכים.
לימון הוא תוספת נפוצה לתה חם ולתה קר בתרבויות רבות.

משקאות עם מיץ לימון
מיץ לימון הוא חמוץ למדי ולרוב לא נהוג לשתות אותו כפי שהוא. אך ישנם משקאות רבים המכילים מיץ לימון מדולל. משקה לימון נפוץ הוא הלימונדה: משקה מיץ לימון מדולל במים וממותק בסוכר או בתחליפי סוכר. לימונענע הוא משקה דומה, המכיל נענע בנוסף. משקאות הלימונדה והלימונענע פופולריים לרוב בקיץ כשחם ומרעננים אותם עם קוביות קרח.

משקאות אלכוהוליים עם מיץ לימון
קיימים קוקטיילים רבים מאוד המכילים כמויות שונות של מיץ לימון. לדוגמה בלאדי מרי, ויסקי סאוור או קוסמופוליטן. פלח לימון הוא עיטור קוקטיילים נפוץ.

מקליפת הלימון מייצרים את הלימונצ'לו - ליקר לימונים מתקתק. את הקליפות משרים באלכוהול, ולאחר זמן מסננים את הנוזל ומערבבים אותו עם סירופ העשוי ממים וסוכר. מקורו של המשקה בדרום איטליה, במיוחד באזור מפרץ נאפולי וחופה של אמאלפי. באיטליה ובסיציליה נהוג להגיש לימונצ'לו ביתי קר בתום הארוחה. נהוג להגיש את הלימונצ'לו קר מאוד.

גלריית תמונות

ראו גם
 לימונדה
 ליים
 טארט לימון

קישורים חיצוניים



 הערות שוליים 

*
קטגוריה:צמחים שתוארו ב-1765
קטגוריה:טקסונים שתוארו בידי פהר אוסבק